
ARBEJDSMARKEDSKOMMISSIONEN :  SAMME RECEPT OG   SAMME FEJL  SOM  VELFÆRDSKOMMISSIONEN.

I denne analyse beskrives i første del, hvorledes VK – regeringen har udviklet en ”recept” for at gennemsætte en politik velfærdsforringelser og nyliberale reformer ved lade nyliberale økonomer begrunde og fremlægge dem som økonomisk nødvendighed. I anden del undersøges det første store eksempel herpå: Velfærdskommissionen. Det påpeges, hvorledes en central del af de nyliberale økonomers metoder består i begrundelse af reformkravet med et økonomisk skrækscenario for et stort statsunderskud. Et underskud som imidlertid ved nøjere eftersyn viser sig at bygge på i høj grad fiktive beregninger. 
I tredje del ses på det seneste og aktuelle eksempel på brugen af denne ”recept”: Arbejdsmarkedskommission. Også her begrundes kravet om drastiske velfærdsforringelse og nyliberale reformer med, at der ellers vil være tale om et stort statsunderskud samt med økonomiske tab for den enkelte i form af manglende økonomisk vækst. Også her er der imidlertid i høj grad tale om fiktive tal, baseret på en antagelse om, at samfundsøkonomien på trods af det aktuelle beskæftigelsesopsving vender tilbage til en høj strukturel arbejdsløshed.  Arbejdsmarkedskommissionens forslag vil omhandle en massiv forringelse af de offentlige overførselsordninger. Men forsøget på at iklæde disse løsningsmodeller som økonomisk nødvendighed er med andre ord hul og dækker over, at det slet og ret handler om en politik for velfærdsforringelser og nyliberale reformer, ikke om samfundsøkonomisk nødvendighed. 
Og der er en valgmulighed, et politisk og strategisk alternativ, der kort behandles i fjerde del: en strategi for vækst og skabelse af arbejdspladser samt for oprustning af beskæftigelsesreserven med henblik på at kunne komme i beskæftigelse gennem investering i kvalificering, bedre sundhed og bedre ressourcer i øvrigt.
1. VK – REGERINGENS NYE RECEPT: POLITIK IKLÆDES SOM ØKONOMISK NØDVENDIGHED.
Regeringens nyliberale inspiration.

Det er almindelig viden, at den nuværende VK – regering i betydelig grad er inspireret af nyliberalismen. Det indebærer bl.a., at den ser det som et overordnet mål at begrænse den offentlige sektors ressourceandel til fordel for den private sektor og det private forbrug. Og det indebærer en vedvarende bestræbelse på at fremme private løsninger og markedsstyring i forhold til offentlig opgaveløsning og styring. Hermed er VK – regeringen i gang med et langsigtet projekt for en (ny)liberal drejning af den danske velfærdsmodel.

Højreorienteret reformstrategi.

Det har i flere årtier været det dominerende regeringsparti – Venstres – mål, men med Anders Fogh Rasmussens overtagelse af formandsposten i Venstre efter Uffe Ellemann skete der en afgørende taktisk omlægning. Som formuleret af regeringens chefideolog, beskæftigelsesminister Klaus Hjort Frederiksen: 
”Det gamle venstre (under Uffe Ellemann Jensen) gik til valg på massive spareplaner. Det var besparelser på milliarder. … Men det førte til, at vælgerne blev usikre på fordelings- og velfærdspolitik​ken… Men hvis du kigger på, hvad denne regering har gennemført siden 2001, så har vi gen​nemført en masse liberal politik: Vi har fx sat stop for stigningen i skatter og afgifter, som er en markant liberal landvinding. Forskellen i forhold til tidligere er hastigheden med hvilken vi gen​nemfører reformer” 
.
Tidligere tiders overordnede – eller om man vil: strategiske nyliberale mål (kendt fra Statsministerens bog: Fra socialstat til minimalstat) er altså bibeholdt, men der er sket en afgørende forandring i den taktiske tilgang. Hvor Venstre før århundredeskiftet – som beskrevet af beskæftigelsesministeren – var tilhænger af radikale forandringer, er partiet nu slåen ind på en kurs, hvor den nyliberale reformering gennemføres gradvis og dermed langt mere umærkeligt og mindre synligt i form af enkeltstående reformer. En slags højreorienteret reformstrategi.

Sigtet er mere langsigtet, men summen af ændringer skal stadig grundlæggende ændre vores samfundsmodel. Igen med Klaus Hjorth Frederiksens ord: ”Efter 10 år har vi et andet samfund”

Politik iklædes som økonomisk nødvendighed.

Udover forandringen i tidsperspektivet for opgøret med den danske velfærdsmodel og det nyliberale samfunds indførelse har dette også indebåret en anden afgørende forandring. Hvor Venstre som beskrevet tidligere lagde de radikale ændringer åben frem og gik til politisk valg på dem, er man med Anders Fogh slået ind på en anderledes tilsløret metode. Det nyliberale projekt - tilbagerulningen af den danske velfærdsmodel, nedskæringerne, markedsgørelsen osv. - fremlægges nu IKKE MERE ÅBENT som regeringens politik, som vælgerne kan sige ja eller nej til ved folketingsvalgene. Tværtimod erklærer regeringen sig på det verbale plan som tilhænger af velfærden, men satser i stedet på at bokse velfærdsforringelser og nyliberale igennem som ØKONOMISK NØDVENDIGE ændringer.
Politik iklædes med andre ord som økonomisk nødvendighed. Hermed sker der en afgørende ændring af debatten om regeringens linje fra at handle om valg mellem forskellige mulige politikker til at handle om fagøkonomi og hvad der er samfundsøkonomisk uomgængeligt. Politikken afpolitiseres og maskeres i stedet for som økonomisk rationalitet.  Hermed bliver det naturligvis langt sværere for befolkningen at gennemskue, hvad det handler om og debatten om regeringens politik indsnævres til et snævert anliggende for en udvalgt kreds af økonomer med vælgerne som tilhørere
.  Ja, der lægges nærmere op til at der ikke skal være debat, for økonomisk nødvendighed er jo hævet over diskussion. 

Når økonomerne har talt, tier lægmændene.
I den forbindelse er det naturligvis væsentligt, at den forklædte politik kan fremstå så objektivt som muligt i skikkelse af tilsyneladende uafhængige økonomiske eksperters. VK – regeringens recept for velfærdsforringelse og nyliberale reformer indebærer derfor udstrakt brug af velvillige og nyliberalt sympatiserende universitetsøkonomers hjælp til at formulere, fremlægge og begrunde de nyliberale løsninger – som netop objektivt økonomisk nødvendige.
Den første gang regeringen for alvor brugte denne recept var i forbindelse med nedsættelsen af den såkaldte ”Velfærdskommission” i 2004 til at bokse en drastisk forringelse af tilbagetrækningsordningerne (efterløn og pension) igennem. Nu genbruger regeringen modellen igen ved at lade en såkaldt ”Arbejdsmarkedskommission” formulere og netop økonomisk begrunde voldsomme forringelser af de offentlige overførsler: dagpenge, kontanthjælp, sygedagpenge. 
Dette er imidlertid ikke den eneste parallel mellem Velfærdskommissionen og Arbejdsmarkedskommissionen. Ikke blot var Arbejdsmarkedskommissionens formand, Jørgen Søndergaard, et fremtrædende medlem også af Velfærdskommissionen.  Men også ned i metoden i forbindelse med de to kommissioners arbejde er der tydelige paralleller eller sagt på anden måde:
Velfærdskommissionen tog fejl – og arbejdsmarkedskommissionen fremturer i samme type fejl.
2. VELFÆRDSKOMMISSIONENS METODE OG FEJL.

Økonomiske begrundelser for nyliberal økonomisk politik.

Velfærdskommissionen var sat i værk for at gøde jordbunden for indgreb overfor efterløn og pension og overfor danskerne økonomisk at nødvendiggøre disse velfærdsforringelser.
 
Dette skete ved at Velfærdskommissionen gennem nogle meget langsigtede fremskrivninger fremmanede billet af en økonomisk katastrofekurs, HVIS IKKE der blevet grebet ind, navnlig overfor efterløn og pensionsalder samt blev gennemført andre reformer af nyliberal observans: Forringelse af dagpengesystemet, skattelettelser navnlig af topskatten, brugerbetaling på universiteter og i sundhedssystemet mv.
.

Begrundelse var velfærdsstatens finansie​ring frem til 2040 vil komme under pres, fordi det offentliges ind​tægter falder i takt med at antallet af personer i den erhvervsaktive alder daler i perioden. Sam​tidig bliver der flere ældre – bl.a. som følge af, at vi lever længere – samt flere indvandrere og efterkommere og det vil øge de of​fentlige udgifter 
. Effekten heraf (samt af flere ældre, længere middellevetid mm.) skøn​ner kom​missionen til en stigning i de offent​lige nettoudgifters andel af BNP på op mod 8 pct. point. fra 2001 til 2041 
, hvilket ifølge Velfærdskommissionen sva​rer til manglende 60 mia. kr. i statskas​sen i 2041. Det henføres i Velfærdskommissionen ´s beregninger primært sti​gende udgifter til sundhed og pleje og til offentlige pension samti​dig med at skattegrundlaget som an​ført falder pga. udviklin​gen i ar​bejdsstyrken.

Lukningen af dette hul ville ifølge Velfærdskommissionen kræve enten en stigning i bundskat​terne på 8,5 pct. point eller besparelser i de offentlige udgifter på 3,7 % af BNP eller at beskæftigel​sen øges med 280.000 personer
. 

Med andre ord: Danmark var uden de af Velfærdskommissionens nyliberale økonomer foreslåede indgreb og reformer på vej lige lukt ned i den økonomiske afgrund.

Fremtiden taget som gidsel på basis af fiktive tal og beregninger
Det metodisk centrale herved var, at Velfærdskommissionen så at sige tog fremtiden som gidsel 
 og brugte et skræmmebillede af fremtiden til at tryne den danske nutidsbefolkning til at rette ind og acceptere voldsomme forringelser af tilbagetrækningsordningerne og velfærden.
Der var flere fejl heri. En helt grundlæggende fejl var, at så lange fremskrivninger som over 35 år frem til 2040 naturligvis må være behæftet med en så kæmpe stor usikkerhed – ikke mindst om den økonomiske vækst og konjunktur -, at der i langt højere grad er tale om postulater end om eksakte beregningsresultater 
.
Men hertil kom, at der ved beregningen af kæmpeunderskuddet i høj grad var tale om fiktive tal.  Ethvert beregningsresultat afhænger som bekendt af forudsætningerne og Velfærdskommissionen fremregnede sit økonomiske dommedagsscenario ved systematisk at indlægge de mest pessimistiske og sorte forudsætninger for beregningerne.
Navnlig var her afgørende for, at man kunne nå frem til et gigantisk underskud på 60 – 70 mia. kr, at man rent fiktivt tog som udgangspunkt at stigende levealder vil blive ledsaget af en voldsom stigning i udgifter til sundhed og ældrepleje. Velfærdskommissionen antog korrekt nok, at levetiden ville stige, men tog det helt fiktive udgangspunkt, at der blot ville blive tale om ”flere år på plejehjem og sygehus”
.  Med stigende levetid ville der jo i gennemsnit blive tale om flere leveår ud over den nuværende gennemsnitsalder og Velfærdskommissionen gik ud fra, at de ville blive lige så udgiftskrævende med hensyn til pleje og behandling, som de sidste leveår er i dag.
Da det er de æl​dre al​dersgrupper, der koster mest i sund​hed og pleje og da det med sti​gende middellevetid er dem, der bliver flere af, fik denne metode kraftig effekt for udviklingen i de offentlige udgifter. Populært sagt kunne man sige, at Velfærdskommissionen antager, at dan​skerne i 2040 nok vil leve længere, men blot sprog tilbringe ”flere år på pleje​hjem og sygehus”. 
Det er let regnet ud, at øget levealder hermed blev meget dyrt. Denne kombination af stigende antal og uændret behand​lings/plejefrekvens var i Velfærdskommissionens beregning hovedsansvarlig for en meget stor del af det af Velfærdskommissionen beregnede kæmpeunderskud i 2040.

Den implicitte forudsætning hos Velfærdskommissionen var hermed den helt urealistiske vur​dering af levetidsforøgelse, at vi ”skulle holdes længere i live” af mere medicinsk og plejemæssig indsats. At det udsultede danske sundhedsvæsen skulle kunne levere en sådan kraftpræstation er i sig selv helt usandsynlig.  Som vi har set det i de senere år er le​vealderen steget, men ikke som konsekvens af øgede sundhedsudgifter, men SOM EN KON​SEKVENS AF MERE RASKE OG DERMED LÆN​GERE LEVENDE PENSIONISTER. Dvs. som en konsekvens af bedre kostvaner, mere motion mm i befolkningen i sidste halvdel af 1900 – tallet.
Heri ligger naturligvis, at Velfærdskommissionens postulat om, at stigende levealder ledsages af lige så stærk stigning i udgifter til sundhed og ældrepleje ikke holder. Når pensionisterne ikke blot lever længere, men gør dette, fordi de er raske længere op i levet, bliver det naturligvis langt fra så dyrt som hvis en årrækkes stigning i levealderen kun var mulig i kraft af en massiv plejeindsats
. 

Velfærdskommissionens beregninger var således i høj grad fiktive og Velfærdskommissionen tog fejl, hvad angår det skabte skrækscenario for et uden indgreb uundgåeligt kæmpe underskud af en økonomisk afgrund.

Udbudsøkonomi uden efterspørgselsvurdering.

Hertil kom, at Velfærdskommissionen begik en for de senere årtiers nyliberale økonomiske teori karakteristisk fejl kun at se på økonomien udbudsside uden at inddrage efterspørgselssiden. Velfærdskommissionen ville – på dette punkt helt korrekt - skabe øget økonomisk vækst gennem at øge beskæftigelsen. Men man antog, at kun et øget udbud af arbejdskraft kun kunne skabes øget økonomisk vækst og fjerne statsunderskuddet. Derfor handlede nøgleindgrebet om efterlønnen, således at danskerne skulle blive en årrække længere på arbejdsmarkedet, hvilket naturligvis ville øge udbuddet af arbejdskraft.
Den velfærdsreform, som blev vedtaget, hævede da også tilbagetrækningsalderen dette – men først fra 2017.  Uden forøgelse af arbejdsudbuddet har vi imidlertid i de senere år alligevel set en gigantisk forøgelse af beskæftigelsen med 140.000 personer – ikke som følge af økonomisk pisk og velfærdsforringelser, men som effekt af en kraftig stigning i EFTERSPØRGSLEN, fremkaldt ikke mindst af belåning af stigende friværdier 
.
Ligesom Velfærdskommissionen ved ikke at medtænke økonomiens efterspørgselsside således på det korte sigt gik forkert af en positiv økonomisk udvikling, idet kunne Velfærdskommissionens strategi i øvrigt på længere sigt lige så let gå forkert af beskæftigelsesudsigterne ved ikke at medtænke efterspørgselssiden.  Hvis den globale økonomi – og dermed Danmark – rammes af længerevarende økonomisk krise og høj ledighed, således som var tilfældet i 70´erne og 80´erne, vil det af Velfærdskommissionen initierede øgede arbejdsudbud gennem senere tilbagetrækning IKKE føre til øget beskæftigelse pga. mangel på arbejdspladser, men kun til øget ledighed 
.
Pointen i at påpege at økonomiens efterspørgselsside skal medtænkes er naturligvis det strategisk set afgørende faktum, at der er flere forskellige mulige strategier for at øge beskæftigelsen og den økonomiske vækst og at den eneste muligt ikke er en udbudsstrategi.
Velfærdskommissionen repræsenterer den ene - en ”nedskæring og pisk” strategi: Danskerne skal i højere grad ”tvangsudskrives til arbejdsmarkedet”, så arbejdsudbuddet øges gennem velfærdsforringelser og økonomisk pisk.

Den anden mulige strategi er imidlertid en investerings –, oprustnings – og vækststrategi. Den har som kernepunkter skabe økonomisk vækst og dermed flere arbejdspladser dvs. at øge efterspørgslen efter arbejdskraft samtidig med, at beskæftigelsesreserven udenfor arbejdsmarkedet oprustes til i højere grad at komme i beskæftigelse gennem investeringer i arbejdskraftens kvalifikationer, sundhed og øvrige ressourcer 
.

Velfærdskommissionens strategi for økonomisk vækst og øget beskæftigelse var således lige så lidt en uomgængelig økonomisk nødvendighed som det af Velfærdskommissionen fremmande katastrofescenario var det.

Summa summarum vedr. Velfærdskommissionen
Velfærdskommissionen barslede i sin afsluttende rapport med en lang række velfærdsforringelser
og nyliberale reformer
Det karakteristiske var, at der var tale om en politik for velfærdsforringelse og nyliberale reformer iklædt som samfundsøkonomiske nødvendigheder.  Dvs. at et politisk valg blev maskeret som økonomisk nødvendighed.
Og at metode til at få recepten til at glide ned var at skræmme befolkningen voldsomt. Her må man i allerhøjeste grads sige, at filosofien var, at hensigten helliger midlet. For midlet for Velfærdskommissionen var en høj grad af fiktive beregninger, der førte til lige så fiktive resultater. Og løsningerne blev endelig udpeget gennem en amputeret økonomisk betragtningsmåde: Udbud uden efterspørgselsvurdering, hvorved den af Velfærdskommissionen udarbejdede strategi blev lige så enøjet: De, som i forvejen havde arbejde, skulle tvinges til arbejde mere (gennem forringelse af tilbagetrækningsmulighederne) og de uden arbejde skulle gennem brug af økonomisk pisk presses ud på arbejdsmarkedet. 
Muligheden af en vækst -, investerings - og oprustningsstrategi, der skabte øget beskæftigelse gennem øget vækst og efterspørgsel efter arbejdskraft og gennem oprustning af de udenfor arbejdsmarkedet, kunne Velfærdskommissionen slet ikke få øje på gennem sin nyliberale optik.  
3. ARBEJDSMARKEDSKOMMISSIONENFREMTURER I SAMME TYPE FEJL SOM VELFÆRDSKOMMISSIONEN.

Recepten i forbindelse med velfærdsreformen var således dybt kritisabel og fejlbehæftet. Men den var politisk effektiv og dannede grundlag for velfærdsreformen, hvis hovedindhold var en historisk forringelse af tilbagetrækningsmulighederne for den danske befolkning på et økonomisk og demokratisk dybt problematisk grundlag
.

Den politiske succes med at iklæde nyliberale reformer og velfærdsforringelser som økonomisk nødvendighed er imidlertid ganske givet baggrunden for, at VK – regeringen nu med Arbejdsmarkedskommissionen forøger at genbruge recepten fra Velfærdskommissionen.

Igen er tale om

· At bruge nyliberale økonomer til økonomisk at begrunde politisk motiverede, nyliberale reformer

· At reformkravet er begrundet i fiktive beregninger over et fremtidigt statsunderskud

· Og at den formulerede strategi alene handler om at øge arbejdsudbuddet gennem øget økonomisk pisk og tvang.

I det følgende ses i afsnit 3.1. på sigtet med Arbejdsmarkedskommissionen. I afsnit 3.2. analyseres, hvorledes det lavvækstscenario hele 10 år frem, som er en del af begrundelse for kravet om drastiske reformer, formentlig er grebet ud af luften, idet der på lidt længere sigt må forventes betydelige produktivitetsstigninger, som vil trække væksten op igen.

Tilsvarende ses i afsnit 3.3. på beregningen af det større statsunderskud, som begrunder kravet om drastiske reformer. Ligesom det var tilfældet ved det af Velfærdskommissionen fremskrevne underskud i dette tilfælde bygger også det til grund for Arbejdsmarkedskommissionen beregnede underskud på 14 mia. kr. i høj grad på fiktive tal. 

3.1. FORMÅL OG SIGTE MED ARBEJDSMARKEDSKOMMISSIONEN.

Nyliberale økonomer også til tjeneste i Arbejdsmarkedskommissionen for nye liberale reformer.

Ja, genbruget strækker sig endda så vidt, at en af de centrale nyliberalt orienterede økonomer fra Velfærdskommissionen er gjort til formand for Arbejdsmarkedskommissionen.

Arbejdsmarkedskommissionen blev nærmere bestemt nedsat december 2007 med den opgave at komme med forslag til at øge arbejdstid, arbejdsudbud og beskæftigelse med henblik på at styrke den økonomiske vækst og sikre finansieringen af de offentlige velfærdsydelser
.

Arbejdsmarkedskommissionen må som nævnte langt henad vejen ses i forlængelse og som fortsættelse af Velfærdskommissionen og dens kraftigt nyliberalistisk inspirerede reformstrategi. Ikke alene var Arbejdsmarkedskommissionen ´s formand, SFI ´s direktør Jørgen Søndergaard, et fremtrædende medlem af Velfærdskommissionen og har længe været offentlig talsmand for nyliberalt inspirerede velfærdsreformer. Ligesom også et andet medlem af Arbejdsmarkedskommissionen, Birgitte Hansen.  Det nyliberale præg understreges også af et andet kommissionsmedlem den svenske professor Eskild Wadensjö, der fra Sverige er kendt som en erklæret tilhænger af nyliberale arbejdsmarkeds – og velfærdsreformer.

Men opgave og forudsætninger for Arbejdsmarkedskommissionen ligger i høj grad på linje med Velfærdskommissionen kommissorium, idet tilgangsvinklen til velfærdsordningerne sker med udgangspunkt i et angiveligt formål om sikring af de offentlige finanser.  Hermed er de ideologisk og politisk motiverede nyliberale reformer lige som ved Velfærdskommissionen søgt begrundet økonomisk og iklædt som samfundsøkonomisk nødvendige.
Der gælder også samme afgørende præmis for Arbejdsmarkedskommissionens arbejde som for Velfærdskommissionens: Skatterne må ikke øges
. Hermed sikres, at Arbejdsmarkeds-kommissionen forslag ligger indenfor det af VK – regeringen formulerede politiske projekt om en nyliberal drejning af den danske velfærdsmodel gennem omfordeling af ressourcer fra den offentlige sektor til den private sektor.
For den offentlige velfærd og de offentlige udgifter kan naturligvis ikke øget uden finansiering gennem skatterne.

Endelig fremgår det nyliberalt økonomiske sigte gennem.  at - som tilfældet var ved Velfærdskommissionen - er det økonomisk strategiske mål at øge arbejdsUDBUDDET. Hermed sættes reformerne nødvendigvis på et spor, der peger frem mod mere økonomisk pisk og tvang i forlængelse af Velfærdskommissionen.
En forskel er der dog: Hvor Velfærdskommissionen primært skulle se på tilbagetrækningsordningerne, er hovedsigtet for Arbejdsmarkedskommissionen de offentlige overførsels(ordninger) for personer UDENFOR ARBEJDSMARKEDET: Arbejdsløshedsdagpenge, kontanthjælp, sygedagpenge, fleksjob og førtidspension. I den henseende supplerer og viderefører Arbejdsmarkedskommissionens arbejde, som primært rettede sig mod de beskæftigedes arbejdsliv.
 Offentligt underskud begrunder reformkrav.

Som fremgået var hovedmetoden i Velfærdskommissionens arbejde fremmaningen af et skrækscenario for et voldsomt statsunderskud. For at kunne male dette dommedagsbillede benyttede Velfærdskommissionen sig af valg af beregningsforudsætninger, som i høj grad var urealistisk pessimistiske og dermed i stor udstrækning fiktive.
Metoden er genbrugt i forbindelse med Arbejdsmarkedskommissionens arbejde, blot med den forskel, at i Arbejdsmarkedskommissionens tilfælde er beregningerne udarbejdet af Finansministeriet i forbindelse med regeringen 2015 – plan.
Heri er nemlig af Finansministeriet indregnet et underskud på de offentlige finanser på 14 mia. kr
.  Da skatterne ikke må øges og der i forvejen angives at mangle udgiftsdækning er der ”.. kun den tredje og sidste løsning tilbage: Nemlig at danskerne skal arbejde noget mere, så der samlet set skabes mere arbejdsindkomst, der kan betales skat af” 
.  

Samlet skal ARBEJDSMARKEDSKOMMISSIONEN stillet forslag til at øge arbejdstid, arbejdsudbud og beskæftigelse i et omfang svarende til, at der kommer 50 – 60.000 eller flere i beskæftigelse, jf. nedenstående tabel:

Tabel. Beskæftigelseskrav i 2015 – planen og effekt på holdbarheden
.

Opgaven således er at finde flere penge til statskassen, hvilket forudsætter besparelser på udgifter og/eller øgede skatteindtægter.  Ellers vil der – ganske som ved Velfærdskommissionens beregninger – opstå et kæmpeunderskud i statskassen.
Arbejdsmarkedskommissionen har selv heraf uddraget den helt afgørende præmis for sit arbejde, at løsninger ikke må koste noget`: ” Som det fremgår… styrker det ikke de offentlige kasser at beskæftigelsen øges, hvis man bruger så mange penge på at bringe folk i beskæftigelse fx. gennem løntilskud eller udgifter til opkvalificering, at det samlede regnskab går i nul. Hvis man derimod kan få personer på offentlige forsørgelse, fx. kontanthjælp, i beskæftigelse helt uden eller med begrænsede omkostninger, SÅ er det gavnligt I forhold til bade arbejdskraftmangel og i forhold til statskassen (min fremhævning – hhl)”

Arbejdsmarkedskommissionen opstiller her et antal mulige veje
:

- At øge arbejdstiden, fx. ved, at personer går fra deltid til fuldtid.

  - At reducere ledighed gennem regelændringer (= forringede ydelser – hhl) for dagpenge, kontanthjælp og aktivering. 

  - Gennem regelændringer at flere kommer (tilbage) på arbejdsmarkedet af de, som midlertidigt eller permanent idag star udenfor (førtidspension, fleksjob og sygedagpenge)

  - Og endelig at øge efterspørgslen fra virksomhederne efter personer med nedsat arbejdsevne = særlig indslusningsløn
.
Vedrørende en nærmere gennemgang af Arbejdsmarkedskommissionens forventede forslag henvises til analysen: Arbejdsmarkedskommissionen – forkert timing og fejlagtige virkemidler
.
To alen ud af samme stykke.

Foreløbigt kan således opsummeres, at som det fremgår af ovenstående løsningskatalog er Arbejdsmarkedskommissionen - som Velfærdskommissionen var det – tydeligt inspireret af nyliberale økonomiske modeller og tyrkertro på brug af økonomiske incitamenter, også kaldet økonomisk pisk, som midler til at øge arbejdsudbuddet.  

Arbejdsmarkedskommissionen sigter endvidere – som Velfærdskommissionen gjorde det – på at sikre de offentlige finanser gennem begrænsning af og besparelser på velfærden. 
Og Arbejdsmarkedskommissionen er en endelig videreførelse af Velfærdskommissionen ´s kampagne for at tvinge et større merarbejde ud af den danske befolkning, dog med den forskellighed, at hvor Velfærdskommissionen primært (omend ikke udelukkende) fokuserede på tilbagetrækningsordningerne for de beskæftigede, så rettes med Arbejdsmarkedskommissionen nu fokus på de udenfor arbejdsmarkedet og på overførselsindskomster.

Arbejdsmarkedskommissionen og Velfærdskommissionen er således i vid udstrækning to alen ud af samme stykke.
3.2. LAVVÆKST DE NÆSTE TI-ÅR – LANGTFRA DET ENESTE MULIGE.
Som anført har regeringen gennem Finansministeriet bl.a. motiveret behovet for handling og arbejdsmarkedsreformer nu med, at dansk økonomi eller synes at stå overfor en lang periode med lavvækst og dermed ringere velstandsudvikling. Samtidig er nedsættelsen af Arbejdsmarkedskommissionen endvidere navnlig motiveret med, at regeringens plan for den langsigtede økonomiske udvikling har et finansielt underskud på 14 mia. 

Begge dele kræver et løft i beskæftigelsen, der altså med de reformforslag, som der er udsigt til fra Arbejdsmarkedskommissionen, skal tilvejebringes ved at piske de arbejdsløse i beskæftigelse samt ved at piske fleksjobbere og førtidspensionister og samt sygedagpengemodtagere tilbage på arbejdsmarkedet.

Men her er jo ikke tale om en kendt udvikling, men – som også tilfældet ved Velfærdskommissionen om økonomiske PROGNOSER – eller med et andet udtryk – økonomiske scenarier.  Prognoser og scenarier har – som vi har set - det med at stå og falde med de forudsætninger om den fremtidige udvikling, som er lagt til grund for prognosen. Dvs. at stå og falde med sandsynligheden og sikkerheden i de valg, der er gjort hvad angår forudsætninger.

Derfor vil vi i det følgende stille spørgsmålet: Hvor sikkert er dette skræmmescenario om økonomisk lavvækst det kommende ti – år? Og hvor sikkert er denne ubehagelig trussel om et stort hul i statsfinanserne? Det er jo disse ”alvorlige advarsler” som skal motivere radikale arbejdsmarkedsreformer og ”få dem til at glide ned”. 


Økonomisk nedsving og øget ledighed de nærmeste år vil gøre dagpengereform virkningsløs. 

På den ene side må det medgives, at de økonomiske udsigter set på kort hold ikke synes lyse. Affødt af finanskrisen er den globale økonomi tydeligt i krise og heraf følger, at der i de kommende år må ventes en hård vending i dansk økonomi med sandsynlig stigning i arbejdsløsheden på 50 – 60.000 personer i forhold til i dag 
.

Dermed vil de reformer, som Arbejdsmarkedskommissionen vil foreslå til forøgelse af arbejdsudbuddet: Forkortelse af dagpengeperiode og gradvis nedtrapning af dagpengeniveauet, ditto for kontanthjælpen og også nedsættelse af sygedagpengeniveauet 
 også på kortere sigt være virkningsløse i forhold til at skabe øget beskæftigelse, fordi efterspørgslen efter arbejdskraften falder i de nærmeste år. Eneste effekt bliver således øget økonomisk forarmelse af de, der rammes af reformernes forringelser. Det skal imidlertid som et positivt aspekt understreges, at arbejdsløsheden nok må forventes at stige til omkring 100.000 personer, men at der samtidig langt fra vil være tale om arbejdsløshedsniveauet på over 150.000 ledige fra perioden frem til 2003.
Et sådan konjunkturnedsving vil naturligvis i sig selv have negativ virkning på den økonomiske vækst. En lang række økonomiske institutioner spændende fra OECD over Finansministeriet til DØR har her spået om lavvækst også på længere sigt. Senest har AE – rådet fremlagt en prognose, hvori der det kommende 10 – år forudses en fald i den økonomiske vækst med en tredjedel fra en årlig realvækst i BNP på 1,9 procent i perioden 1998 til 2008 til 1,2 procent i gennemsnitlig årlig BNP realvækst i perioden 2008 - 2018.

Tabel: BNP – realvækst 1998 – 2008 respektive prognose for BNP vækst 2008 – 2018 (procent) 
.

Denne prognose bygger imidlertid på en ”blød” økonomisk vending med kun stigning i arbejdsløsheden på 15 – 20.000 personer frem til 2009/2010. Kommer der en hård vending vil det på den ene side trække i retning af en lavere vækst, nærmere bestemt et fald i vækstbidraget fra produktiviteten på -0,3 procentenheder.

Men stigende produktivitet vil sandsynligvis trække væksten op.

Men samtidig må også forventes en stigende produktivitet. Prognosen for 2008 – 2018 fra AE – rådet forventer en stigning fra et gns. årligt vækstbidrag fra produktivitet på 1,2 procentenheder i perioden 1998 – 2008 til et gns. årligt vækstbidrag fra produktivitet på 1,5 procentpoint.

Som AE – rådet imidlertid gør opmærksom på, så har produktivitetstilvæksten i dansk økonomi tidligere ligget på et betydeligt højere niveau, idet den i 90 ´erne samt også 2003 – 2006 lå på omkring 2 procent årligt, jf. nedenstående figur:

Diagram: Vækst i timeproduktiviteten tre årtier 
.

Når produktivitetstilvæksten i årtiet frem til 2008 alligevel i gennemsnit har ligget lavere, er der formentlig en sammenhæng til beskæftigelsesstigningen navnlig i perioden 2006 - 08, hvorved en del af de nye job er blevet besat med personer med lavere produktivitetsniveau. AE – rådet forventer på baggrund heraf en moderat stigning på +0,3 procentenheder i produktivitetstilsvæksten i de kommende år.

Det er imidlertid her et spørgsmål om, hvorvidt AE – rådet ikke vurderer den sandsynlige produktivitetstilvækst i de kommende år for lavt. Erhvervslivets investeringer har i de senere år i høj grad i lyset af den gunstige afsætningssituation været rettet mod udbygning af kapaciteten for at kunne tilfredsstille den stigende efterspørgsel. Med det økonomisk nedsving og den skærpede konkurrence kommer priskonkurrencen igen i forgrunden og dermed må fokus for investeringerne forventes at skifte mod produktivitetsfremme og billiggørelse. 

Samtidig må den stigende ledighed formentlig også forventes først at ramme medarbejdere med lavere produktivitet.  Alt i alt vil det trække i retning af en betydelig produktivitetsstigning igen i løbet af få år og dermed højere økonomisk vækst.
Konklusion: Lavvækst ikke det eneste mulige økonomiske udviklingsforløb.

Vi kan konkludere, at på den ene side er der altså betydelig risiko for et hårdere økonomisk konjunkturnedsving, hvilket med hensyn til vækst vil trække i den negative retning. Men på den anden side er der betydelig mulighed for større produktivitetstilvækst end det af AE – rådet indregnede. 

En stigning til omkring 2,0 procent i gns. årlig realtilvækst i produktiviteten, som i årtiet frem til 1998 samt i perioden 2004 – 2006, er ikke usandsynlig.  

Større produktivitetstilvækst betyder også at vækstbidraget fra produktivitet stiger fra det af AE – rådet forventede bidrag på 1,2 procentenheder til mellem 1,8 og 2,0 dvs med omkring + 0,6 til + 0,8 procentenheder.


Tabel: Korrektion af AE – rådets prognose gns. årlig reavækst i BNP 2008 – 2018 
.

	
	BNP – årlig gns. realvækst, procent

	AE – rådets prognose
	1,2

	Korrektion:
	

	· Lavere vækstbidrag pga. ”hård økonomisk konjunkturvending”:
	                         -0,3

	· Højere vækstbidrag fra større stigning i produktivitet pr. arbejdstime:
	+ 0,6 til + 0,8

	I ALT KORRIGERET REAL BNP – VÆKST
	1,5 – 1,7


Samlet peger disse overvejelser på, at det meget omtalte lavvækstscenario ikke behøver at blive i den grad lavvækst, som det varslede fald helt ned til en årlig gennemsnitlig realvækst i BNP på 1,2 procent – et fald på omkring 36 procent.

Der er nok så stor mulighed for at væksten kommer til at ligge omkring 1,6 procent i årlig realvækst i BNP dvs. ”kun” et fald på 15 procent.

Alt i alt kan der således stilles et ganske stort spørgsmål ved de meget alarmerende udmeldinger omkring et kommende årti med lavvækst. Det kan som ovenfor peges på økonomiske faktorer og udviklinger, som langt hen ad vejen vil kunne bidrage til at udligne det negative vækstbidrag fra den faldende beskæftigelse. 

Det er således grund til at forholde sig særdeles kritisk til påstanden, at der er økonomisk nødvendigt for væksten at gennemtvinge de voldsomme forringelser af velfærden, som Arbejdsmarkedskommissionen og regeringen lægger op til. For lavvækstscenariet er ikke det eneste mulige forløb og ikke engang det eneste sandsynlige.
3.3. KÆMPE STATSUNDERSKUD BYGGER PÅ GANSKE FIKTIVE TAL.
Betydningen af vækstproblemets størrelse for kravet til beskæftigelsesfremgang.

Hvorvidt der bliver tale om et lavvækstscenarie eller ej får ganske stor betydning for størrelsen af kravet til et løft i beskæftigelsen. Hvilket igen får betydning for, hvor vidtrækkende og radikale arbejdsmarkedsreformer som er nødvendige. En af de afgørende faktorer i de kommende år er, jf. ovenfor, spørgsmålet om produktivitetstilvæksten de kommende år.

AE – rådet medgiver i deres analyse, at kan produktivitetstilvæksten øges til blot 1,75 procent området fra 2008 til 2018, reducerer det kravet til at øge beskæftigelsen i den samlede periode til omkring 60.000 personer. Hvilket svarer til en årlig forøgelse af arbejdsudbuddet med omkring 6.000 personer.

Hvis som anført produktivitetstilvækst kan ventes at blive op mod 2 procent, vil det reducere dette behov yderligere til ”kun” en forøgelse af beskæftigelsen i hele perioden med omkring 40.000 personer svarende til 4.000 personer flere i beskæftigelse pr. år. 

Jf. del 4 må dette vurderes muligt gennem en investeringsstrategi, der investerer i at opruste de på overførselsindkomster til at komme tilbage på arbejdsmarkedet ved at investere i arbejdskraftens kvalifikationer, helbred og øvrige ressourcer på en positiv og konstruktiv måde i stedet for blot at svinge den økonomiske pisk.

Vækst, beskæftigelsesudvikling og finanspolitisk holdbarhed.


Men hvad så med prognosen om et større hul i statskassen på 14 mia. kr, hvis ikke der gøres noget dvs. gennemføres radikale velfærds – og arbejdsmarkedsreformer.

 Som tidligere anført er Arbejdsmarkedskommissionen ikke mindst af regeringen blevet sat i verden, fordi regeringens 2015 – plan for den økonomiske og statsfinansielle udvikling frem til 2015 som tidligere anført er født med et underskud på 14 mia. kr. Arbejdsmarkedskommissionen skal finde reformer, der kan løfte beskæftigelsen og herved tilvejebringe en forbedring af de offentlige finanser i denne størrelsesorden. En sådan finanspolitisk forbedring svarer til et løft i beskæftigelsen på omkring 65.000 personer.

Når der i 2015 – planen imidlertid er dette finansielle underskud, hænger det sammen med en forventning på længere sigt om, at de senere års løft af beskæftigelsesniveauet med omkring 140.000 i perioden 2003 til 2008 ikke lader sig fastholde. Tværtimod forventes det af Finansministeriet i 2015 - planen, at samfundsøkonomien vender igen i de kommende år og på længere sigt ”normaliseres” mht. til beskæftigelse, ledighed osv, således at økonomien i 2011 falder tilbage på sin ”strukturelle” eller ”naturlige” arbejdsløshed på 4 procent af arbejdsstyrken og en dertil svarende lavere beskæftigelse. I modsætning hertil forventer AE – rådet, at der et sket et permanent løft i beskæftigelsesniveau. 

Prognosen i 2015 – planen ses i de stiplede linjer i nedenstående diagram:

Diagram: Scenarier for beskæftigelsesudviklingen til 2018
.

Dette er imidlertid en antagelse, et skøn – eller på godt almindeligt dansk – et gæt, som Finansministeriet har besluttet at lægge til grund for prognosen om den fremtidige økonomiske udvikling på lidt længere sigt.

Men en meget tvivlsom antagelse. Der er ingen tvivl om, at en hel del af stigning i beskæftigelsen på 140.000, der i de senere år er indtruffet, vil være af mere varig karakter.  De senere års udvikling med pres på arbejdsmarkedet har simpelthen, rykket niveauet for beskæftigelsen vedvarende også på lidt længere sigt
.  Dermed vil en del af de 140.000, som beskæftigelsen er øget med de seneste år, holde ved og blive fastholdt.

Og med et permanent højere fremtidigt beskæftigelsesniveau også på lidt længer sigt vil følge højere skatteindtægter til staten.

Hvis fx den såkaldte ”strukturelle ledighed” i stedet for at ligge omkring 4 procent fremover vil ligge på omkring 3 procent, bliver kravet til beskæftigelsesforøgelsen omkring 30.000 personer lavere end kravet i regeringens 2015 – plan om vækst i beskæftigelsen på 50 – 65.000 
.  Kravet om øget beskæftigelsen reduceres, fordi økonomien af sig selv altså ligger på et højere beskæftigelsesniveau og dermed automatisk producerer højere skatteindtægter til statskassen og lavere udgifter.

Aktuelt er der en forskel på omkring 90.000 mellem den faktiske ledighed og så den ledighed, som disse prognoser tror på, at dansk økonomi vedblivende vil ligge på i det næste årti.  En ting er her, at der i de nærmeste år – jf. foran – klart må forventes et rimeligt hårdt konjunkturnedsving. En anden ting er – i lighed med hvad der var tilfældet for Velfærdskommissionens vedkommende – at der vælges meget pessimistiske forventninger og forudsætninger for den økonomiske udvikling på længere sigt. I dette tilfælde valget af en meget pessimistisk forudsætning om, at beskæftigelsen på længere sigt vil falde tilbage til før opsvinget.

Konklusion: Skræmmescenariet om et stort statsunderskud bygger på fiktive tal.


Der er derfor mildest talt stor usikkerhed om tallene i regeringens 2015- plan. Det er tværtimod regeringens antagelser meget sandsynligt, at der er sket et ”gearskifte” i dansk økonomi til vedvarende højere beskæftigelsesniveau, fordi der er kommet nye grupper ind på arbejdsmarkedet, som ikke havde fodfæste tidligere. Hertil skal som anført lægges muligheden af, at en højere produktivitetstilvækst yderligere ville kunne reducere kravet om beskæftigelsesfremgang med 15 – 20.000 personer, jf, foran. 

Regeringens og Arbejdsmarkedskommissionens skræmmescenarie kan således vise sig at bygge på ret så fiktive tal. Kravet til beskæftigelsesfremgang vil hermed sandsynligvis kun være 30 – 40.000 eller måske kun omkring 20.000. Dermed vil behovet for forbedring af de offentlige finanser ”kun” ligge i størrelsesordenen 5 - 7 mia. kr.
Den helt klare konklusion af denne diskussion af forudsætningerne for ”skræmmescenariet” om et stort statsunderskud er, at ”skræmmescenariet” i virkeligheden er ret tvivlsomt og at det bygger på en høj grad af fiktive tal. At lægge det til grund for drastiske velfærdsforringelser for modtagere af overførselsindkomster er derfor at skyde voldsomt over målet. Det må snarere konkluderes, at der - som det var tilfældet ved Velfærdskommissionens beregninger – er tale om systematisk valg af de mest pessimistiske forudsætninger med henblik på at fremmane et katastrofescenario, der kan jag en skræk i livet på den danske befolkning og få den til at sluge drastiske velfærdsforringelser og nyliberale reformer.
4. ET ALTERNATIV: EN VÆKST OG INVESTERINGSSTRATEGI.
Som anført findes der et alternativ til Arbejdsmarkedskommissionens strategi for velfærdsforringelse og økonomisk pisk. 
En strategi for vækst og skabelse af arbejdspladser samt for oprustning af beskæftigelsesreserven med henblik på at kunne komme i beskæftigelse gennem investering i arbejdskraftens kvalifikationer, sundhed, arbejdsmiljø og ressourcer i øvrigt.

Herigennem kan der skabes en forøgelse af antallet af offentligt ansatte på 50 – 60.000 personer eller rundt regnet omkring 55.000 personer gennem en aktiv vækst-, beskæftigelses-, inte​grations og fastholdelsespolitik, jf. nedenstående tabel.

Tabel: Samlet potentiel beskæftigelsesforbedring gennem en investeringsstrategi.

	Indsatsområde:
	Beskæftigelsesforbedring:

(beskæftigede personer)

	Bedre fastholdelse, mere fleksible tilbagetræknings​ordninger mm.
	10 - 15.000

	Reduceret udstødning gen​nem uddannelse, genoptræ​ning mm., bedre arbejdsmiljø
	10.000

	Styrket indvandrerintegration gennem ud​dannelse, offentlig kvote​ordning mm.
	10 - 15.000

	Øget tilgang af arbejdskraft udefra, navnlig af uddannet arbejdskraft
	20.000

	I ALT
	50 - 60.000


Det vil altså være muligt at skaffe i hvert fald omkring 55.000 ekstra perso​ner til det samlede ar​bejdsmarkedet, herunder til den offentlige sektor, i de kommende år, men vel at mærke gennem en strategi, der bygger på investering i arbejdskraftens og på at tilføre den øgede ressource frem for på at svinge den økonomiske pisk over den.

 Hvor skal pengene til investeringsstrategien komme fra?


Som anført har Arbejdsmarkedskommissionen den opfattelse, at det ikke må koste noget, at få mennesker tilbage på arbejdsmarkedet. Men skal dette gøres på en god og konstruktiv måde, kræver det som anført, at der investeres i at skabe forudsætningerne herfor.

Gratismodellen er derfor uacceptabel, fordi der så kun er de på overførselsindkomst til at betale.

Men som dokumenteret af Arbejdsmarkedskommissionen selv kan det jo betale sig at investere i at mennesker på overførselsindkomst på en god og konstruktiv måde kommer tilbage på arbejdsmarkedet.

For det første, fordi det offentlige herved sparer udgifter og for det andet, fordi det offentlige herved får øgede skatteindtægter. Som påpeget af Arbejdsmarkedskommissionen svinger beløbet alt efter hvilke typer af overførselsmodtagere det handler om, men ifølge Arbejdsmarkedskommissionens egen beregning handler det i gennemsnit om 272.000 kr som det offentlige vinder, hver gang en modtager af overførselsindkomst kommer i arbejde 
.
Lægges gennemsnitsbeløbet til grund, vil de oven anførte 55.000 flere personer i beskæftigelse, således maksimalt sat kunne give det offentlige en gevinst på op mod 15 mia. kr.  

Der ER samfundsøkonomisk råd til at investere i oprustning af personer udenfor arbejdsmarkedet.
Skulle det imidlertid blive nødvendigt, kan der imidlertid findes yderligere økonomisk råderum for at tildele ressourcer til positive investeringer i en oprustning af kvalifikationer, helbred og øvrige ressourcer for de på overførselsordninger, så de bedre er i stand til at få fodfæste og klare sig på arbejdsmarkedet og i beskæftigelse.

Regeringen har opstillet den præmis for en arbejdsmarkeds"reform, at skattetrykket ikke må øges og har ovenikøbet nedsat en skattekommission til parallel med arbejdsmarkedskommissionen at nedsætte skatten på indkomst, idet det dog indtil videre har fremstået således, at der skal findes finansiering på andre afgifts - og skatteområder for nedsættelserne af skatten på arbejde. Med andre har det indtil nu fremstået således, at der skal være tale om en skatteomlægning og ikke en samlet skattenedsættelse.

Men regeringens udgangspunkt om, at skatterne ikke må stige er ikke nogen samfundsøkonomisk nødvendighed, men rent ideologisk betinget: Nemlig at det private forbrug og den pri​vate sektor skal vokse og at det of​fentlige forbrug i sidste ende er en reststørrelse – et residual – som må indrette sig ef​ter, hvad det pri​vate forbrug og den private sektor giver mulig​hed for. I dette tilfælde en meget lav vækst, som regeringen frem til 2015 stort set allerede har brugt op til sin globaliseringsplan og til trepartsaftalerne som i kvalitetsreformen.

De skattestigninger, som i givet tilfælde ville være nødvendige ville endvidere være så begrænsede at det for den enkelte skatteborger næppe ville være synderligt mærkbart. 

Det ville i så tilfælde være et valg: Et politisk valg mellem at behandle de svage i samfundet ordentligt eller bare svinge den økonomiske pisk over dem. 

Det valg turde være let at træffe. Arbejdsmarkedskommissionen - og tydeligvis også regeringen - har valgt det sidste. Vi vælger det første.
AFSLUTNING. 
Vi har således set, at VK – regeringen med Arbejdsmarkedskommissionen forøger at genbruge recepten fra Velfærdskommissionen.

Igen er tale om

· At bruge nyliberale økonomer til økonomisk at begrunde politisk motiverede, nyliberale reformer

· At reformkravet er begrundet i en høj grad af fiktive beregninger over et fremtidigt stort statsunderskud

· Og at den formulerede strategi alene handler om at øge arbejdsudbuddet gennem øget økonomisk pisk og tvang.

Velfærdskommissionens arbejde var imidlertid på det ovenfor skitserede grundlag behæftet med en lang række fejl = et systematisk valg af de mest pessimistiske beregningsforudsætninger med henblik på at opnå et økonomisk ”dommedagsvision”, der kunne få den danske befolkning til at sluge politikken for velfærdsforringelser og nyliberale reform forslag som ”økonomisk nødvendighed”. Og med et ensidigt valg af en udbudsstrategi dvs. af økonomisk pris og pres over de beskæftigede.

Med Arbejdsmarkedskommissionen lægges nu op til at ”genbruge” recepten fra Velfærdskommissionen med det samme sigte: Gennem et økonomisk skrækscenario om lavvækst og stort statsunderskud at få danskerne til at ”sluge kamelen”. Og med en gentagelse af de samme fejl om valg af de mest pessimistiske forudsætninger med henblik på at fremmane et økonomisk skrækscenario. Og en ensidig satsning på forøgelse af arbejdsudbuddet gennem økonomisk pisk og pres – denne gang til en afveksling over de udenfor arbejdsmarkedet, hvilket det dog ikke bliver bedre af.

Arbejdsmarkedskommissionen ikke alene gentager Velfærdskommissionens fejl, men da det tydeligvis er tale om, at det sker bevidst må det betegnes som, at Arbejdsmarkedskommissionen fremturer i Velfærdskommissionens fejl.

At fejle en gang er én ting. Bevidst at gentage samme fejl er enten dumhed eller forbrydelse. Vi overlader til læserne at dømme om, hvad der er tale om i dette tilfælde?
Men det er i hvert fald uegnet at bygge en ansvarlig økonomisk og velfærdsmæssig politik på.

